**Informatīvais ziņojums**

**Par Eiropas Parlamenta un Padomes 2007.gada 14.marta Direktīvas 2007/2/EK, ar ko izveido Telpiskās informācijas infrastruktūru Eiropas Kopienā ieviešanu Latvijā**

**Vispārīgā informācija**

Eiropas Parlaments un Padome 2007.gada 14.martā pieņēma direktīvu 2007/2/EK, ar ko izveido Telpiskās informācijas infrastruktūru Eiropas Kopienā (INSPIRE direktīva). INSPIRE direktīvas uzdevums ir veicināt ģeotelpiskās informācijas infrastruktūras izveidošanu Eiropas Savienības (turpmāk – ES) dalībvalstīs, kas veido ES ģeotelpiskās informācijas infrastruktūru, nodrošinot vairāk un kvalitatīvākas ģeotelpiskās informācijas pieejamību valsts pārvaldē un sabiedrībai. INSPIRE direktīvas prasības Eiropas Savienības dalībvalstīm bija jāpārņem līdz 2009.gada 14.maijam.

INSPIRE direktīva Latvijas tiesību sistēmā pamatā ir pārņemta ar Ģeotelpiskās informācijas likumu, kas stājās spēkā 2010.gada 13.janvārī. Līdz ar to var uzskatīt, ka direktīvas pārņemšanas fāze ir noslēgusies un sākusies direktīvas ieviešanas fāze, kura turpināsies līdz 2020. gadam.

Ar Ģeotelpiskās informācijas likumu noteikts, ka Aizsardzības ministrija un Vides aizsardzības un reģionālās attīstības ministrija (turpmāk – VARAM), savstarpēji sadarbojoties, nodrošina Latvijas Republikas pārstāvēšanu Eiropas Savienības institūcijās jautājumos par Eiropas Kopienas ģeotelpiskās informācijas infrastruktūras izveidi un tās darbību reglamentējošo noteikumu projektu saskaņošanu un pieņemšanu Eiropas Savienības institūcijās.

INSPIRE direktīvas ieviešanas koordinācija Latvijā tiek īstenota divu nozaru politiku sadarbības rezultātā:

a) par valsts politikas īstenošanu ģeodēzijas, kartogrāfijas un ģeotelpiskās informācijas jomā izstrādi un ieviešanas koordināciju atbildīga Aizsardzības ministrija, kas ir arī atbildīgā ministrija INSPIRE direktīvas ieviešanas koordinēšanā,

b) par valsts politikas izstrādi un koordināciju elektroniskās pārvaldes, informācijas sabiedrības un informācijas tehnoloģiju jomā atbildīga ir VARAM; nozīmīga loma INSPIRE direktīvas īstenošanā ir valsts vienotā ģeotelpiskās informācijas portāla geolatvija.lv (turpmāk ‑ ģeoportāls) izveidei un darbībai, ko nodrošina ģeoportāla pārzinis Valsts reģionālās attīstības aģentūra (turpmāk ‑ VRAA), kas ir VARAM padotības iestāde.

Sadarbojoties abu politiku ietvaros, tiek nodrošināta valsts vienotā ģeoportāla darbība un plānota tā funkcionalitāte un uzturēšanas pārvaldība, kā arī tiek nodrošināta valsts vienotā ģeoportāla sasaiste ar Eiropas Kopienas ģeoportālu http://inspire-geoportal.ec.europa.eu/ (turpmāk ‑ INSPIRE ģeoportāls).

INSPIRE direktīvas ieviešanā Latvijā, neskaitot Aizsardzības ministriju, kas ir atbildīgā institūcija par INSPIRE direktīvas ieviešanas koordinēšanu Latvijā, kā ģeotelpisko datu un pakalpojumu sniedzējas iesaistītas ir vēl šādas ministrijas (lielākā daļa datu kopu gatavotājas un uzturētājas ir nozaru ministriju dažādas padotības institūcijas) - Vides aizsardzības un reģionālās attīstības ministrija, Tieslietu ministrija, Zemkopības ministrija, Satiksmes ministrija, Iekšlietu ministrija, Izglītības un zinātnes ministrija, Ekonomikas ministrija, Veselības ministrija un Kultūras ministrija. Pamatojoties uz INSPIRE direktīvas 19. panta otro daļu un Ģeotelpiskās informācijas likuma 4. panta piekto un sesto daļu, kā arī 8. panta otro un trešo daļu, Aizsardzības ministrija 2010.gadā ir izveidojusi ministriju kontaktpersonu grupu INSPIRE direktīvas ieviešanas koordinēšanai. Ģeotelpiskās informācijas likuma 4. pantā minētās ministrijas pēc Aizsardzības ministrijas uzaicinājuma ir nominējušas atbildīgās ministriju vai to padotības iestāžu amatpersonas. Pavisam ir iesaistītas 10 ministrijas – Aizsardzības ministrija, Vides aizsardzības un reģionālās attīstības ministrija, Tieslietu ministrija, Zemkopības ministrija, Satiksmes ministrija, Iekšlietu ministrija, Izglītības un zinātnes ministrija, Ekonomikas ministrija, Veselības ministrija un Kultūras ministrija. Darba grupa apkopo informāciju no institūcijām, kas ir atbildīgas par INSPIRE direktīvā minēto ģeotelpisko datu kopu un tām atbilstošo metadatu izveidi un aktualizēšanu, veic situācijas analīzi, apzina problēmas, gatavo priekšlikumus problēmu risināšanai, kā arī piedalās ikgadējo uzraudzības rādītāju sagatavošanā un nacionālo ziņojumu sastādīšanā.

Ievērojot Eiropas Komisijas lēmumu (2009. gada 5. jūnijs) Nr.2009/442/EK, [ar ko īsteno INSPIRE direktīvu attiecībā uz uzraudzību un ziņošanu](http://eur-lex.europa.eu/LexUriServ/LexUriServ.do?uri=OJ:L:2009:148:0018:0026:LV:PDF), Aizsardzības ministrija (apkopojot informāciju, ko sniedz ministriju kontaktpersonu grupas INSPIRE direktīvas ieviešanas koordinēšanai pārstāvji, t.sk. ģeoportāla pārzinis) katru gadu ne vēlāk kā līdz 15.maijam iesniedz uzraudzības rādītāju apkopojumu par iepriekšējo gadu un reizi 3 gados (2013.gadā, 2016.gadā u.t.t.) - Eiropas Padomei iesniedz nacionālo ziņojumu par ģeotelpiskās informācijas infrastruktūras izveidi un izmantošanu Latvijas Republikā.

Pienākumi starp ministrijām un institūcijām tehnisko pasākumu veikšanai INSPIRE direktīvas ieviešanā - ģeotelpisko datu kopu un metadatu sagatavošana, ģeoportāla izveide - tika noteikti Ministru kabineta 2007.gada 20.novembra rīkojumā Nr.718 „Par Latvijas ģeotelpiskās informācijas attīstības koncepciju” (atcelts ar MK 2013.gada 28.decembra rīkojumu Nr.686 “Par Latvijas ģeotelpiskās informācijas attīstības koncepciju”) un vēlāk Ministru kabineta 2013.gada 28.decembra rīkojumā Nr.686 “Par Latvijas ģeotelpiskās informācijas attīstības koncepciju” (skatīt 1.pielikumu)[[1]](#footnote-1) un MK 2015.gada 6.novembra rīkojumā Nr.675 “Grozījumi Ministru kabineta 2013.gada 28.decembra rīkojumā Nr.686 “Par Latvijas ģeotelpiskās informācijas attīstības koncepciju””, kā arī Ministru kabineta 2007.gada 27.novembra rīkojumā Nr.737 „Par vienota ģeotelpiskās informācijas portāla izstrādi”.

Prasības metadatu sagatavošanai ģeotelpisko datu kopām nosaka Eiropas Kopienu komisijas 2008.gada 3.decembra Regula (EK) Nr.1205/2008 par Eiropas Parlamenta un Padomes Direktīvas 2007/2/EK īstenošanu attiecībā uz metadatiem, Ģeotelpiskās informācijas likums un Ministru kabineta 2011.gada 22.marta noteikumi Nr.211 "Noteikumi par ģeotelpisko datu kopu metadatu obligāto saturu". Minētie Ministru kabineta noteikumi paplašina Eiropas Kopienu komisijas 2008.gada 3.decembra Regulā (EK) Nr.1205/2008 noteikto obligāto metadatu saturu ar papildus informāciju, kas nepieciešama nacionālajam lietojumam un nav pretrunā ar minētās regulas prasībām. Iepriekš minētie ģeotelpiskās informācijas datu kvalitātes vērtējuma rezultāti tiek integrēti ģeotelpiskās informācijas metadatos un ir neatņemama to sastāvdaļa. Metadati ir viena no svarīgākajām ģeoportāla darbībai nepieciešamajām sastāvdaļām, kas noteikts arī ar Ministru kabineta 2011.gada 30.augusta noteikumiem Nr.668 „Valsts vienotā ģeotelpiskās informācijas portāla noteikumi”.

**Informācija par konstatētajām problēmām**

**1.** Saistībā ar INSPIRE direktīvas prasību īstenošanu atbildīgo un līdzatbildīgo ministriju (resoru) uzdevums ir izveidot ģeotelpisko datu kopas un tām atbilstošus metadatus un nodrošināt piekļuvi šīm ģeotelpisko datu kopām, izmantojot piecu veidu pakalpojumus. Meklēšanas pakalpojumos izmanto sagatavotos ģeotelpisko datu kopu un pakalpojumu metadatus. Ģeotelpisko datu kopu attēlošanai var izmantot attiecīgas interneta tīmekļa pakalpes. Lejupielādes pakalpojumi paredz ģeotelpisko datu kopu specifikācijas atbilstoši Eiropas Komisijas izdotajās regulās noteiktajām prasībām (Eiropas Komisijas Regula (ES) Nr. 1089/2010 (2010. gada 23.novembris), ar kuru īsteno Eiropas Parlamenta un Padomes Direktīvu 2007/2/EK attiecībā uz telpisko datu kopu un telpisko datu pakalpojumu savstarpējo izmantojamību un šīs regulas grozījumi).

Datu kopu turētāju rīcībā esošie dati atbilst attiecīgās nozares tiesisko aktu specifiskajām prasībām, standartiem un formātiem. Ja šobrīd pieejamā ģeotelpisko datu kopu specifikācija neatbilst Eiropas Komisijas regulā noteiktajām prasībām, tad jāparedz atbilstošs transformācijas un/vai konvertācijas pakalpojums esošās datu kopas transformēšanai. Visas tehniskās prasības attiecībā uz ģeotelpiskās informācijas pakalpojumiem INSPIRE direktīvas ieviešanai noteiktas Eiropas Komisijas regulā (EK) Nr. 976/2009 (2009. gada 19. oktobris), ar kuru īsteno Eiropas Parlamenta un Padomes Direktīvu 2007/2/EK attiecībā uz tīkla pakalpojumiem un šīs regulas grozījumos.

Gatavojot ikgadējo ziņojumu Eiropas Komisijai (turpmāk – EK) par INSPIRE direktīvas ieviešanas rādītājiem, kā arī analizējot EK 2015.gada 14.jūlija vēstulē norādīto (skatīt 2.pielikumu), tika konstatēts, ka lielākā daļa no ģeotelpiskās informācijas turētājiem daļēji vai pilnībā nav nodrošinājuši metadatu sagatavošanu par visām to atbildībā esošajām datu kopām, kā arī tās datu kopas un metadati, kas ir sagatavoti un pieejami ar pakalpojumu palīdzību ģeoportālā, ne vienmēr atbilst INSPIRE direktīvā noteiktajām tehniskās specifikācijas prasībām. Diemžēl arī par ģeotelpisko datu kopu un metadatu sagatavošanu atbildīgo speciālistu kvalifikācijas līmeņi un izpratne par INSPIRE direktīvas ieviešanas tehniskajiem aspektiem dažādās institūcijās atšķiras. Lai nodrošinātu datu sagatavošanas kvalitāti, ir nepieciešama darbinieku papildus apmācība.

**2.** Visbiežāk datu kopu gatavotājas un uzturētājas ir nozaru ministriju dažādas padotības institūcijas (skatīt 1.tabulu). Tādēļ šādos gadījumos ir būtiska nozīme iekšējam koordinācijas mehānismam, kur koordinatora funkcijas veic un INSPIRE direktīvas ieviešanas procesu pārrauga nozaru ministriju pārstāvji. Jāatzīst, ka atsevišķos gadījumos šis mehānisms ne vienmēr ir veiksmīgi funkcionējošs, un tā dēļ INSPIRE direktīvas ieviešanas process ir nepārskatāms un norit ar kavēšanos.

1.tabula

|  |  |
| --- | --- |
| **Ministrija** | **Par datu sagatavošanu atbildīgā institūcija** |
| Aizsardzības ministrija | Latvijas Ģeotelpiskās informācijas aģentūra |
| Vides aizsardzības un reģionālās attīstības ministrija | Dabas aizsardzības pārvalde  Valsts SIA „Latvijas Vides, ģeoloģijas un meteoroloģijas centrs”  Latvijas Hidroekoloģijas institūts |
| Tieslietu ministrija | Valsts zemes dienests |
| Zemkopības ministrija | Lauku atbalsta dienests  Valsts meža dienests  Valsts SIA "Zemkopības ministrijas nekustamie īpašumi" |
| Satiksmes ministrija | VAS “Latvijas Valsts ceļi”  VAS "Latvijas gaisa satiksme"  VAS “Latvijas Dzelzceļš”  VAS “Latvijas Jūras administrācija |
| Iekšlietu ministrija | Iekšlietu ministrijas Informācijas centrs  Valsts ugunsdzēsības un glābšanas dienests |
| Izglītības un zinātnes ministrija |  |
| Ekonomikas ministrija | Centrālā statistikas pārvalde |
| Veselības ministrija | Veselības inspekcija  Slimību profilakses un kontroles centrs |
| Kultūras ministrija | Valsts kultūras pieminekļu aizsardzības inspekcija |

**3.** ERAF projekta **„**Vienotā ģeotelpiskās informācijas portāla izveidošana un nozaru ĢIS sasaiste ar portālu” (ID Nr. 3DP/3.2.2.1.1/09/IPIA/IUMEPLS/002) ietvaros tika izveidots ģeoportāls un izveidota ģeotelpiskās informācijas pamatpakalpojumu (meklēšana, skatīšanās, lejupielāde, transformācija) pieejamības infrastruktūra. Šī projekta realizācija tika pabeigta tikai 2015.gada 30.jūnijā. Esam konstatējuši, ka līdz ar ģeoportāla darbības uzsākšanu ir uzlabojusies situācija ar ģeotelpiskās informācijas pieejamību un tās kopīgu izmantošanu, taču tehniskas problēmas joprojām pastāv, jo starp ģeotelpisko datu kopām un pakalpojumiem ir zema sadarbspēja, kā arī atsevišķi dati šobrīd nav izmantojami ģeotelpisko datu pakalpojumu sniegšanai un izplatīšanai, izmantojot INSPIRE ģeoportāla pakalpojumus, kas tiek izmanoti no EK puses kā rādītājs, lai sekotu INSPIRE direktīvas ieviešanas rezultātiem ES dalībvalstīs . Šajā kontekstā ļoti svarīgi ir ne tikai nodrošināt ģeotelpisko datu kopu un metadatu publicēšanu ģeoportālā, bet arī ģeoportāla nepārtrauktu sasaisti ar INSPIRE ģeoportālu.

**4.** Lai pilnībā izpildītu INSPIRE direktīvā noteiktās prasības, nozaru ministrijām un to padotības institūcijām par sagatavotajām un ģeoportālā publicētajām datu kopām ir jānodrošina ne tikai meklēšanas un skatīšanās, bet arī lejupielādes pakalpojumi.

Ļoti daudzām INSPIRE direktīvas pielikumos minētajām datu tēmām tehniskās specifikācijas paredz, ka šo datu sagatavošanā un publicēšanā tiek izmantoti administratīvo teritoriju un adrešu dati. Tāpat ministriju kontaktpersonu grupas INSPIRE direktīvas ieviešanas koordinēšanai sanāksmē ir identificēts, ka Latvijā daudzas institūcijas savu ģeotelpisko informāciju piesaista administratīvām teritorijām un adresēm (piemēram, Centrālās statistikas pārvalde, Slimību profilakses un kontroles centrs, Izglītības un zinātnes ministrija u.c.).

Šobrīd atbilstoši MK 2015.gada 8.decembra noteikumiem Nr.698 “Adresācijas noteikumi” 60.punktam Adrešu reģistra datus Valsts zemes dienests sagatavo un izsniedz par maksu, izņemot šo noteikumu 61. punktā minētajos gadījumos. Kas attiecas uz Valsts un pašvaldību iestādēm, tad atbilstoši Adresācijas noteikumu 61.punktam Valsts un pašvaldību iestādēm Valsts zemes dienests adrešu datus izsniedz bez maksas to funkciju veikšanai. Lai valsts iestāde vai pašvaldība pastāvīgi saņemtu to funkciju veikšanai nepieciešamos Adrešu reģistra datus, iestādei vai pašvaldībai ar Valsts zemes dienestu jāslēdz starpresoru vienošanās vai sadarbības līgums atbilstoši Valsts pārvaldes iekārtas likuma 54.pantam. Minētajā sadarbības dokumentā atbilstoši Ģeotelpiskās informācijas likuma 25.pantam un Ministru kabineta 2011.gada 30.augusta noteikumiem Nr.673 “Ģeotelpisko datu kopas izmantošanas noteikumu obligātais saturs un izmantošanas atļaujas saņemšanas kārtība” iekļaujama atļauja ģeotelpisko datu kopas (Adrešu reģistra datu) izmantošanai un nosacījumi, atbilstoši kādiem ģeotelpisko datu kopas saņēmējam ir tiesības šo ģeotelpisko datu kopu izmantot. Minētie normatīvie akti detalizēti nosaka datu izmantotājus (gala lietotājs, pakalpojuma sniedzējs, datu izplatītājs), to tiesības un pienākumus, tādēļ attiecīgajā sadarbības dokumentā Valsts zemes dienests iekļauj minētajās tiesību normās noteiktos nosacījumus. Ņemot vērā, ka tikai Valsts zemes dienestam ir noteikta funkcija – Adrešu reģistra datu izplatīšana, Valsts zemes dienestam nav tiesiska pamata valsts vai pašvaldību iestādei Adrešu reģistra datus funkcijas veikšanai nodot ar datu izplatītāja tiesībām. Līdz ar to, sadarbības dokumentā Valsts zemes dienests iekļauj nosacījumus, kas valsts vai pašvaldību iestādei atļauj Valsts adrešu reģistra datus izmantot kā gala lietotājam vai pakalpojuma sniedzējam. Atbilstoši minētajiem normatīvajiem aktiem par ģeotelpisko datu kopu izmantošanu, ne gala lietotājam, ne pakalpojuma sniedzējam nav tiesības sākotnēji saņemtos Adrešu reģistra datus nodot trešajām personām un ir pienākums nodrošināt, ka trešās personas nekādā veidā arī nepiekļūst pie sākotnējiem Adrešu reģistra datiem.  Adrešu reģistra datu iekļaušana INSPIRE skatīšanās pakalpojumos atbilst normatīvajiem aktiem, bet Valsts zemes dienestam nav tiesiska pamata atļaut adrešu datu iekļaušanu lejupielādes pakalpojumos, kur ikvienai personai ir nodrošināta iespēja iegūt sākotnējos Valsts adrešu reģistra datus. Piemēram, Valsts zemes dienesta Adrešu reģistra dati (administratīvās robežas) ir publiski skatāmas vairākos portālos (<http://kartes.lgia.gov.lv/karte/>, <http://karte.lad.gov.lv/>, <http://ozols.daba.gov.lv/pub/>, <https://geolatvija.lv/geo/mapviewer>, [www.melioracija.lv](http://www.melioracija.lv)), bet nevienā no šiem portāliem Adrešu reģistra dati nav izgūstami (tos nav iespējams lejupielādēt vai citādi iegūt elektroniskā veidā).

Adrešu reģistra dati (republikas pilsētu, novadu, novadu pilsētu un novadu pagastu robežas) ir nepieciešami valsts pārvaldes institūcijām, kuru kompetencē un atbildībā ir INSPIRE direktīvas ieviešana, lai publicētu ģeoportālā savus nozares ģeotelpiskos datus (piemēram, statistikas informācija, veselības informācija u.c.), kas apkopoti administratīvo un teritoriālo vienību līmenī gan skatīšanās, gan lejupielādes pakalpojumos. Faktiski ir izveidojusies situācija, kad Adrešu reģistra datu pieejamība neatbilst Latvijas ģeotelpiskās informācijas attīstības koncepcijā noteiktajam finansēšanas modelim A laika periodā no 2014. līdz 2020.gadam, t.i. „*finansējums, kas nepieciešams ģeotelpiskās informācijas iegūšanai, sagatavošanai, uzturēšanai un izplatīšanai, tiek plānots pilnā apjomā kā budžeta dotācijas tieši attiecīgo ģeotelpiskās informācijas pamatdatu turētāju budžeta programmā”*, un netiek ievērots arī Ģeotelpiskās informācijas likuma 25.panta ceturtās un piektās daļas nosacījumi, t.i. „*ja, pildot valsts pārvaldes funkcijas, izmanto ģeotelpiskās informācijas datubāzi un autortiesības uz šo datubāzi vai uz tajā ietvertajiem aizsargātajiem darbiem vai datubāzes veidotāja tiesības ir trešajai personai, citām personām pieeju šādai ģeotelpiskās informācijas datubāzei sniedz, ievērojot šīs datubāzes izmantošanas noteikumus, bet minētie datubāzes izmantošanas noteikumi nedrīkst ierobežot ģeotelpiskās informācijas datubāzes izmantotājus tiem noteikto valsts pārvaldes funkciju un uzdevumu izpildē pilnā apmērā*”.

Lai šo problēmu risinātu, jānodrošina Adrešu reģistra datu pieejamība atbilstoši Latvijas ģeotelpiskās informācijas attīstības koncepcijas modelim A, saņemot atbilstošu valsts budžeta dotāciju. Tas ļautu Adrešu reģistra datus atvērt un uzskatīt par atvērtajiem datiem Informācijas atklātības likuma izpratnē (atvērtie dati ir brīvi pieejama bezmaksas informācija bez atkalizmantošanas ierobežojumiem, kuru var rediģēt un automatizēti apstrādāt ar brīvi pieejamām lietojumprogrammām).

Lai steidzami risinātu problēmu ar tām valsts pārvaldes institūcijām, kurām INSPIRE datu sagatavošanai nepieciešami administratīvo robežu dati, Valsts zemes dienests ir izveidojis ģeoproduktu ar ģeneralizētām administratīvo teritoriju robežām. Šis ģeoprodukts ir publicēts Vienotajā ģeotelpiskās informācijas un pakalpojumu sniegšanas portālā geolatvija.lv. Iestādes, izmantojot šo produktu, varēs radīt INSPIRE lejupielādes pakalpes, kuras paredz arī administratīvo teritoriju robežu lejupielādi.

Neatrisināts jautājums paliek ar tām valsts pārvaldes institūcijām, kurām INSPIRE datu sagatavošanai nepieciešami adrešu telpiskie dati, piemēram, adrešu ēku telpiskie dati INSPIRE prasību izpildei nepieciešami Veselības inspekcijai, Slimību profilakses un kontroles centram, Nacionālajam veselības dienestam un Latvijas vides, ģeoloģijas un meteroloģijas centram. Jaunās funkcijas INSPIRE īstenošanai Valsts zemes dienestam ir nepieciešams ikgadējs valsts budžeta finansējums pilnīgai adrešu datu atvēršanai 80 514 EUR gadā no kuriem **27 289 EUR** sastāda izmaksas par administratīvo teritoriju robežu datu sagatavošanu un tehnisko datu nodošanas risinājumu uzturēšanu (Atalgojums “*EKK 1100”* 14 280 EUR (finansējums 1 amata vieta (ģeoinformātikas inženieris 20.saime II līmenis 9.mēnešalgu grupa, 3.kategorija) x EUR 1190 amatalga x 12 mēneši), Darba devēja valsts sociālās apdrošināšanas iemaksas “*EKK 1210”* 3369 EUR (14 280 EUR x 23,59%), Informācijas sistēmu uzturēšana *“EKK 2251”* 358 EUR (37 EUR ārpakalpojuma stundas likme x 8 stundas + PVN 21%) un Informācijas sistēmas licenču nomas izdevumi *“EKK 2252”* 9282 EUR (811 EUR telpisko datu apstrādes programmnodrošinājuma licences uzturēšanas gada maksa x 1 licence; 8471 EUR telpisko datu apstrādes programmnodrošinājuma licences uzturēšanas gada maksa x 1 licence), bet **53 225 EUR** sastāda izmaksas par adrešu datu (telpu grupu, ēku, ielu un ciemu) sagatavošanu un tehnisko datu nodošanas risinājumu uzturēšanu (Atalgojums “*EKK 1100”* 28 560 EUR (finansējums 2 amata vietas (ģeoinformātikas inženieris 20.saime II līmenis 9.mēnešalgu grupa 3.kategorija) x EUR 1190 amatalga x 12 mēneši); Darba devēja valsts sociālās apdrošināšanas iemaksas “*EKK 1210”* 6737 EUR (28 560 EUR x 23,59%); Informācijas sistēmu uzturēšana *“EKK 2251”* 7835 EUR (37 EUR ārpakalpojuma stundas likme x 175 cilvēkstundas + PVN 21%); Informācijas sistēmas licenču nomas izdevumi *“EKK 2252”* 10 093 EUR (811 EUR telpisko datu apstrādes programmnodrošinājuma licences uzturēšanas gada maksa x 2 licences; 8471 EUR telpisko datu apstrādes programmnodrošinājuma licences uzturēšanas gada maksa x 1 licence) Ja finansējums šim mērķim netiks piešķirts, Valsts zemes dienests nevarēs nodrošināt bezmaksas adrešu datu izsniegšanu, tādējādi netiks izpildītas INSPIRE direktīvas prasības. Lai nodrošinātu direktīvas prasību izpildei, jautājumu par   2017.gada un turpmākajiem gadiem papildus nepieciešamo finansējumu **27 289 EUR** un **53 225 EUR** apmērā risināt valsts budžeta projekta 2017.gadam un vidējā termiņa budžeta ietvara projekta 2017., 2018. un 2019.gadam sagatavošanas procesā, izskatot jaunās politikas iniciatīvas. Papildus amata vietu izveide netiek paredzēta, jo Valsts zemes dienestā ir vakanti amati, kas tiek finansēti no maksas pakalpojumiem, bet saistībā ar maksas pakalpojumu apjoma samazināšanos, tos netiek plānots aizpildīt.

**5.** Būtiska problēma ģeotelpisko datu sagatavošanas un kvalitātes nodrošināšanā bija un aizvien vēl ir ierobežoti finanšu un cilvēkresursi. INSPIRE direktīvas praktiskās ieviešanas sākuma posms sakrita ar finanšu un ekonomiskās krīzes sākumu Latvijā, kā rezultātā tika ievērojami samazinātas budžeta dotācijas valsts pārvaldes institūcijām, t.sk. ģeotelpisko datu kopu un pakalpojumu sniedzējiem, neļaujot valstī uzsākt jaunus un nopietnus darbus ģeotelpiskās informācijas iegūšanā, apstrādē un kopīgā izmantošanā. Datu sagatavošana ir kavējusies vai pat nav notikusi, savukārt sagatavoto datu kvalitātes pārbaudes un kļūdu noteikšanas metodes tiek vienkāršotas un aptver tikai būtiskākos kvalitātes kritērijus. Bieži vien šī iemesla dēļ minimāli tiek pielietota datu pārbaude, veicot apsekojumus un uzmērījumus dabā. Lai risinātu problēmas, datu sagatavotāji reducē darāmo darbu apjomu un datu kvalitāte tiek uzlabota pakāpeniski, pa atsevišķām pozīcijām iespēju robežās.

**Rīcības virzieni**

2016.gada 29.janvārī notika tikšanās starp EK pārstāvjiem un Latvijas atbildīgo institūciju pārstāvjiem par INSPIRE direktīvas ieviešanu. Balstoties uz ministriju kontaktpersonu sanāksmēs INSPIRE direktīvas ieviešanas koordinēšanai nolemto, kā arī uz tikšanās ar EK pārstāvjiem panākto vienošanos,

1) nozaru ministrijas, kuras ir atbildīgas par INSPIRE direktīvā minēto ģeotelpisko datu kopu un tām atbilstošo metadatu izveidi un aktualizēšanu, sagatavo rīcības plānu – uzdevumu izpildes laika grafiku INSPIRE direktīvas ieviešanai (skatīt 3.pielikumu), savukārt VARAM nosaka prioritārās ģeotelpisko datu kopas un sagatavo rīcības plānu atbilstoši prasībām, kas saistīta ar ziņošanu EK par vides jomas direktīvu ieviešanas procesu (skatīt 4.pielikumu)[[2]](#footnote-2);

2) nozaru ministrijas, ņemot vērā to atbildību par INSPIRE direktīvā minēto ģeotelpisko datu kopu un tām atbilstošo metadatu izveidi un aktualizēšanu, nosaka un nodrošina iekšējo koordinācijas mehānismu;

3) lai paaugstinātu nozaru ministriju un to padotības institūciju speciālistu zināšanas un prasmes ģeotelpiskās informācijas apstrādē un risinātu konstatētās ģeotelpisko datu kopu un metadatu publicēšanas tehniskās problēmas, Valsts reģionālās attīstības aģentūra un Latvijas Ģeotelpiskās informācijas aģentūra (turpmāk – LĢIA) atbilstoši 2015.gada 24.septembra Ģeotelpiskās informācijas koordinācijas padomē nolemtajam 2016.gadā uzsāka praktiskās nodarbības (“Meistarklases”) ar mērķi sniegt konsultācijas ģeotelpisko datu turētājiem, lai institūcijas to rīcībā esošās ģeotelpiskos datu kopas, to metadatus un ģeotelpiskos pakalpojumus varētu sagatavot atbilstoši INSPIRE direktīvas tehniskajām prasībām, kā arī publicēt ģeoportālā geolatvija.lv, kā to nosaka Ģeotelpiskās informācijas likuma 28.pants. Notikušas jau 2 nodarbības – 18.janvārī un 19.februārī. VRAA un LĢIA paredz turpināt uzsākto praktisko nodarbību organizēšanu katru mēnesi visa 2016.gada garumā;

4) pamatojoties uz kompetenču sadalījumu INSPIRE direktīvas ieviešanai Latvijā, par datu kopām atbildīgās institūcijas nepieciešamības gadījumā pieprasa papildus finansējumu datu kopu izveidošanai un uzturēšanai, ko izskata Ministru kabinetā, sagatavojot likumprojektu par valsts budžetu kārtējam gadam un vidēja termiņa budžeta ietvara likumprojektu, vienlaikus ar visu ministriju un centrālo valsts iestāžu priekšlikumiem jaunajām politikas iniciatīvām atbilstoši valsts budžeta finansiālajām iespējām.

Aizsardzības ministrs R.Bergmanis

Vīza: valsts sekretārs J.Garisons

3007

I.Ekmane, 7335148

[Ilona.Ekmane@mod.gov.lv](mailto:Ilona.Ekmane@mod.gov.lv)

H.Baranovs, 22004441

[Harijs.Baranovs@lgia.gov.lv](mailto:Harijs.Baranovs@lgia.gov.lv)

1. Atbildības un līdzatbildība starp ministrijām par ģeotelpisko datu kopu un metadatu sagatavošanu un aktualizēšanu noteikti Ministru kabineta 2013.gada 28.decembra rīkojuma Nr.686 “Par Latvijas ģeotelpiskās informācijas attīstības koncepciju” 9.punktā un apkopoti 1.pielikumā (līdzatbildība nozīmē papildus informācijas un metadatu sagatavošanu, ja atbildīgās institūcijas rīcībā nav aktuālas informācijas vai tā ir nepilnīga). [↑](#footnote-ref-1)
2. *INSPIRE* direktīva, kas stājās spēkā 2007. gada 15. maijā, tika izstrādāta ar mērķi, lai izveidotu ģeotelpisko datu un pakalpojumu infrastruktūru, ar kuras atbalstu nodrošinātu efektīvu ES vides politikas īstenošanu. Tādēļ EK galvenā uzmanība, izvērtējot dalībvalstu rezultativitāti direktīvas ieviešanā, tiek pievērsta vides jomas direktīvu ieviešanas un ziņošanas procesam, kurā svarīga loma ir ģeotelpiskajai informācijai. [↑](#footnote-ref-2)